Sosialemediaplasings wat plaasmoorde verheerlik na MRK verwysEen van die inskrywings wat na die MRK verwys is. Verskeie sosialemedia-inskrywings wat oënskynlik plaasmoorde en -aanvalle aanmoedig en verheerlik, is reeds na die Menseregtekommissie (MRK) verwys om as haatspraak ondersoek te word. Die DA het twee weke gelede, as deel van sy aksieplan om landelike veiligheid te help verbeter, aangekondig dat hy inskrywings op sosiale media wat hy glo haatspraak of haatmisdaad is, na die owerhede vir ondersoek gaan verwys. “Dit sluit in die aanmeld en aankla van diegene op sosiale media of enige ander platform wat die marteling en moorde wat die kenmerk van sulke landelike aanvalle geword het, verheerlik,” sê Dianne Kohler Barnard, die DA se woordvoerder oor staatsveiligheid. (Skermgreep verskaf deur die DA) Die party het intussen verskeie “afskuwelike” plasings op sosialemediaplatforms geïdentifiseer wat die aanvalle verheerlik en selfs aanmoedig. “Die DA beskou die plasings as walglik en diegene wat dit plaas moet aanspreeklik gehou word vir hul kwaadwillige en haatdraende uitlatings,” het Kohler Barnard gesê. Sy sê navorsing dui daarop dat daar ŉ regstreekse verband is tussen haatspraak – wat dikwels deur politieke leiers gesing of gesê word – en ŉ onmiddellike toename in landelike aanvalle wat dikwels gepaard gaan met vreeslike marteling. Mans, vroue en kinders van alle rasse loop deur. Die ANC het in 2001 ŉ komitee van ondersoek aangestel om plaasaanvalle te ondersoek en tot die gevolgtrekking gekom dat die aanvalle oorwegend rooftogte was met geen politieke of haatdraende motief nie. “Dit blyk dat die uitkoms van die ondersoek op sigself ŉ politieke verklaring was, of dat ŉ nuwe ondersoek as ŉ kwessie van dringendheid nodig is. “Dít omdat daar vandag dikwels berigte is dat die rowers, ná die allervreeslikste marteling, sonder enigiets vlug,” het Kohler Barnard gesê. “Dit is ongelooflik dat diegene wat die idee van die verkragting en moord van die vroue en kinders van boere en plaaswerkers ophemel bitter selde in die hof verskyn. Politici verromantiseer en moedig by tye dié skandelikheid aan en diegene wat hulle navolg dra geen gevolge nie. Die DA gaan verseker dat hulle doen.” Kohler Barnard sê die gebruik dat die polisie die “diefstal van ŉ beursie” rapporteer nadat ŉ boer ure lank gemartel is, moet gestaak word. “Dit is nie ŉ rooftog nie, dit is ŉ haatmisdaad.” Sy sê om boere die skuld te gee vir die ANC se versuim om werk te skep, onderrig en behuising te verskaf en hongersnood te pak, is ŉ gerieflike politieke instrument wat lewens eis. “Boere, plaaswerkers en hul geliefdes is verantwoordelik om die land kos te gee en voedselsekerheid te verseker. Die sinnelose moorde op en marteling van dié gemeenskappe moet gestaak word en diegene wat dit verheerlik moet aanspreeklik gehou word.